સુભાષને આટલો રેચ આપવાની જરૂર હતી અને એ કામ સરસ રીતે પતી ગયું એના સંતોષ સાથે વિભાકર આરામથી કાર ચલાવી રહ્યો હતો. સુભાષે ટ્રાફિક ઝૂંબેશની વાત કરેલી એ ધ્યાનમાં હતી એટલે એણે વ્યવસ્થિત રીતે સીટબેલ્ટ પહેરી લીધો હતો. આ કામ નિરર્થક અને કંટાળાજનક લાગતું હતું. હાઇવે પર જરૂરી છે, પણ શહેરના ટ્રાફિકમાં સીટબેલ્ટની કોઇ જરૂર નથી એવું એ માનતો હતો અને સામાન્ય સંજોગોમાં સીટબેલ્ટને અડતો પણ નહોતો. પરંતુ, તમારી પાસે ખિસ્સામાં રોકડા પચીલ લાખ રૂપિયા હોય એ સમયે કોઇ નાના કોન્સ્ટેબલ સાથે પણ પંગો ના લેવાય એ સચ્ચાઇ સ્વીકારીને સીટબેલ્ટ પહેર્યો હતો.